**Diumenge 7 de maig**

**CICLE BOSCOS DE CATALUNYA**

**LA FRONDOSA FAGEDA - Serra de Bellmunt (Osona)**

**TIPUS D’ACTIVITAT**: Curs de botànica de camp. S’estudiarà la fageda en diferents punts.

**TEMA DE L’ACTIVITAT**: **La fageda eutròfica amb joliu.**

**HORA DE TROBADA a Bcn** 07:00

**LLOC DE L’ACTIVITAT**: Obaga de la serra i sot de Bellmunt.

**DURADA**: Tot el dia.

**DIRIGIT A**: Adults en general i, en especial, estudiants de ciències naturals, ambientals, biologia, etc.

**EQUIP I MATERIAL**. Cal dur l’esmorzar, el dinar i la beguda. Dueu berenar si voleu evitar passar massa estona entre àpats. És aconsellable dur bolígraf i llibreta i una lupa de mà.

**VIATGE** amb cotxes particulars.

**TERMINI DE LES INSCRIPCIONS**: dijous 4 de maig.

**DIFICULTAT:** Cap d’especial; cal dur sempre bon calçat i l’equip habitual de muntanya.

**La frondosa fageda de l’obaga de Bellmunt**

**Diumenge 7 de maig**

*En algunes obagues i raconades de les muntanyes de l’arc nord-oriental, d’Osona al Ripollès, hi ha uns boscos de matís atlàntic, força excepcionals a casa nostra, les fagedes amb joliu. Són boscos frondosos, de soques virolades, pigats de roques vestides de molses i entapissats de tendres plantes selvàtiques, com ara violes, fetgeres, cucuts, pulmonàries, nomoblidis, buixols, canugueres, consoldes, alls de bosc, lívids frares d’avellaner...boscos que ens han colpit, sobretot per l’espectacular florida primaveral d’unes herbes tan ben parades que semblen l’obra d’un jardiner virtuós.*

**OBJECTIUS.** Observar a fons i conèixer cada tipus de bosc, la fageda amb buixol i la fageda amb boix, en diferents punts, per tal d’apreciar-ne les variacions segons les condicions topogràfiques i ambientals. Es donaran unes pautes bàsiques per fer un estudi de flora i vegetació i recursos útils per a la determinació de les espècies.

**BIOGEOGRAFIA.** Situarem cada mena de bosc en el marc eco-geogràfic que li és propi.

**L’ESCOLA SIGMATISTA.** Introducció al mètode de l’escola sigmatista d’estudi de la vegetació creat per Josias Braun-Blanquet, basat en l’elaboració i ordenació d’inventaris i taules florístiques. Distinció entre inventari i llista de plantes.

**ECOLOGIA DE LA FAGEDA**: La fageda eutròfica amb joliu i la fageda amb boix. Les calcoarenites (gresos calcaris), un substrat favorable per a les plantes nemorals. El predomini dels geòfits herbacis. El paper del tipus hivernifoli, exponent del caràcter subatlàntic de la fageda amb joliu. Herbes amistançades amb les formigues.

**ELS BIOTIPUS DE RAUNKJAER.** Introducció als tipus biològics establerts pel danès Raunkjaer. Els diversos tipus d’herbes.

**ESTRUCTURA.** S’observarà l’estructura del bosc, l’alçada, el recobriment i la densitat dels diferents estrats, l’arbori, l’arbustiu i l’herbaci. Introducció a l’avaluació de la presència i dominància dels components del bosc mitjançant la simple observació i l’assignació dels valors del mètode sigmatista.

**LES ESPÈCIES.** Es consignaran les espècies més comunes i característiques de cada mena de bosc.

**MORFOLOGIA EXTERNA.** Es farà un examen complet de la morfologia externa de les espècies característiques.

**FENOMENOLOGIA.** S’observaran les diferències en el moment de desenvolupament dels components del bosc, cicle vegetatiu, generatiu, floració, fructificació. Per exemple, algunes herbes de la fageda ja han fruitat. Per què? Què és un hivernifoli?

Text: © Romà Rigol